**Hidroelektrana Jajce I** smještena je uz magistralni put Jajce – Banja Luka, na lijevoj obali rijeke Vrbasa, Bosna i Hercegovina. Od grada Jajca udaljena je 7 km nizvodno. Puštena je u rad 1957. godine. Projekat za hidroelektranu, 50-ih godina XX vijeka uradio je Elektrorojekt Sarajevo (kasniji Energoinvest)  U ratu 1992-95. bila je devastirana. Tokom obnove oprema je kompletno zamijenjena.

Napajanje vodom
---------------

Hidroelektrana Jajce I napaja se vodom iz Velikoga plivskog jezera, čija je nadmorska visina 427,10 m.

### Radovi na Plivskim jezerima

Otpočinjanjem radova na izgradnji HE Jajce 1 izvršeno je prekopavanje prirodnih sedrenih pregrada Okruglog jezera radi izgradnje dovodnog AB cjevovoda promjera 5 m. Projektom je predviđeno da se uredi korito rijeke Plive nizvodno od Velikog jezera s ciljem da se spriječi daljnja erozija i da se korito, koliko je god moguće, očuva u prirodnom stanju stvarajući uvjeti za oporavak sedrotvoraca odnosno rasta sedre.

Radovima je, nadvišenjem preko prirodnih sedrenih barijera armirano betonskom krunom, prirodno jezero pretvoreno u umjetnu akumulaciju, spojeno je Veliko i Malo plivsko jezero, određen je biološki minimum od 3 m3
/s (zadržan do danas) koji je preko vodenica usmjeren u Malo jezero, izgradnja 4 pregrade za formiranje Okruglog 
jezera, 7 pregrada u koritu nizvodno od Okruglog jezera kao i samu krunu vodopada.

Ispitivanja koja su rađena za potrebe izrade tehničke dokumentacije za izgradnju HE Jajce 1 pokazali su da se u periodu od 1952. do 1957. korito produbilo za 5 metara.

Svi navedeni radovi su završeni u periodu od 1956.god do 1958 .godine a od 1970. do 1972.godine izgrađene su još 4 pregrade nizvodno od okruglog jezera.

Na Velikom jezeru izgrađena je ulazna građevina s rešetkom, pomoćnim i glavnim zatvaračem. Iza ulazne građevine pruža se dovodni tunel dužine 5.720  metara i promjera 5,4 m. Na kraju dovodnog tunela smješten je vodostan s vodnom komorom za prihvat vodnih udara. HE Jajce I ima jedan tlačni cjevovod koji se spušta od vodostana prema koti 326,6 gdje se račva na dva dijela, tj. odvaja se prema pojedinom agregatu.

Karakteristike
--------------

Predstavlja akumulacijsko-derivacijsku elektranu s mogućnošću dnevnog izravnanja zahvaljujući akumulacijskom bazenu korisnog volumena od 4.200.000 m³. Svaka od dvije proizvodne jedinice ima nazivni protok 37  m³/s i snagu 30 MW (ukupno 60 MW). Turbine su tip Francis, proizvođača ASEA. Prosječna godišnja proizvodnja je 220 GWh. Proizvodne jedinice hidroelektrane na elektroenergetsku mrežu priključene su preko 35 kV i 110  kV rasklopnog postrojenja. 

Mašinska hala i 110  kV rasklopno postrojenje smješteni su podzemno, s lijeve strane rijeke Vrbas, blizu Podmilačja. Tu su smještena dva agregata, a instalirani kapacitet po jedanom agregatu je Qi=37 m³/s, odnosno ukupno 74 m³/s.

Rasklopno postrojenje 110 kV ima dvostruki sistem sabirnica s dva generatorska polja, četiri dalekovodna polja (DV TS Jajce I, DV TS Jajce II, DV HE Bočac, DV TS Bjelajce), dva transformatorska polja, te jednim spojnim i dva mjerna polja. Svi su prekidači SF6-izvedbe, a rastavljači su na elektromotorni pogon. Dalekovodi su štićeni savremenim numeričkim relejima.

### Posebnost

Prva je hidroelektrana u Bosni i Hercegovini koja predstavlja pokretač sistema u slučaju regionalnih *blackouta* (potpunog pada/kolapsa elektroenergetskog sistema zemalja regija (Bugarske, Srbije, BiH, Hrvatske i Crne Gore), te je koncipirana tako da u potpunosti može pružiti usluge *blackstarta* i ostale pomoćne usluge prema Nezavisnom operatoru sistema u BiH (NOS-u).

Izvori
------

1. ↑  „Safet O. Hasanbegović, Muhamed Cico i Kemal Alićehajić - VELIKI VIZIONAR EMERIK BLUM". *MOST, Časopis za obrazovanje, nauku i kulturu - Broj 179 (90 - nova serija) Godina XXIX ktobar/listopad 2004.*. Pristupljeno 28. 1. 2024.
2. ↑  HE Jajce I
3. ↑  Komisija za nacionalne spomenike - Kulturni krajolik – Plivska jezera sa kompleksom mlinоva na Plivi kod Jajca - Pristupljeno 30.1.2024[*mrtav link*]

|  |  |
| --- | --- |
|  | ***Portal Bosna i Hercegovina***  |